מסכת בבא קמא דף פג עמוד ב

/מתני'/. החובל בחבירו - חייב עליו משום חמשה דברים: בנזק, בצער, בריפוי, בשבת, ובושת. בנזק כיצד? סימא את עינו, קטע את ידו, שיבר את רגלו, רואין אותו כאילו הוא עבד נמכר בשוק, ושמין כמה היה יפה וכמה הוא יפה.

**החובל בחבירו – חיובו משום נזקי ממון או עונש**

חיוב החובל בחבירו ניתן להבנה בשני אופנים. הראשון הוא שחובל "אינו אלא חלק ופרט מדין נזקי ממון.. דמה לי הזיק את ממונו ומה לי הזיק את גופו[[1]](#footnote-1)",או ש"פרשה מיוחדת היא בתורה.. לחייב על החבלה", בתורת עונש או קנס. שונה חבלה באדם מהיזק בהמה, ש"כל חיוב נזקין הוא להשלים את הנזק.. "אל תקרי ישלמנה אלא ישלימנה[[2]](#footnote-2)".

1. **מניית אבות הנזיקין** יתכן שבירור זה הוא חלק מדיון הגמרא לגבי מניית אבות הנזיקין[[3]](#footnote-3). למסקנה "תרי גווני אדם... אדם דאזיק שור ואדם דאזיק אדם הם חלוקין בנזוקין[[4]](#footnote-4)".
2. **סברות שתיתכנה רק בממון** ישנן הווא אמינות שניתן להבינם רק אם תשלום נזק הוא עונש:

"עין תחת עין אמר רחמנא, אימא: עין ממש!... הוה אמינא: אי בעי עינו ניתיב, ואי בעי דמי עינו ניתיב[[5]](#footnote-5)". "כתי' [שמות כא כד] 'עין תחת עין שן תחת שן', ובמקום אחר הוא אומר: [דברים יט כא] 'ולא תחוס עיניך'. אחד שוגג ואחד מזיד. יאמר שוגג ואל יאמר מזיד? שאילו נאמר שוגג ולא נאמר מזיד הייתי אומר: שוגג ישלם ממון, **מזיד לא ישלם כלום[[6]](#footnote-6)".**

1. בספרא נאמר: "אילו אומר 'מכה נפש -[[7]](#footnote-7) בהמה ישלם' הייתי אומר מכה אדם ישלם בהמה. וכשהוא אומר ישלמנה- בבהמה עסקתי[[8]](#footnote-8)". "והוא לכאורה דבר פלא, איך סלקא דעתין לומר דחובל בחבירו ישלם רק בבהמה ויש לומר בשני אופנים[[9]](#footnote-9)... השני.. דחבלה אינה מפרשת נזקין, רק פרשה מיוחדת היא, והתשלומין הם בגדר כופר[[10]](#footnote-10)".
2. **שיטת הרמב"ם** הרמב"ם בפירוש המשנה שינה מלשון המשנה וניסח: "כשיקטע ידו או רגלו - יתחייב לו החמישה **עונשין**[[11]](#footnote-11)". נראה שנקט כאופן השני.
3. **מעוכב גט שחרור** הגמרא בגטין חוקרת: "איבעיא להו: מעוכב גט שחרור, יש לו קנס או אין לו קנס? כסף שלשים שקלים יתן לאדוניו, אמר רחמנא, והאי לאו אדון הוא, או דלמא כיון דמחוסר גט שחרור - אדון קרינא ביה?... ת"ש: הפיל את שינו וסימא את עינו - יוצא בשינו ונותן דמי עינו; ואי אמרת יש לו קנס וקנס לרבו, השתא חבלי ביה אחריני יהבי ליה לרביה, חבל ביה רביה גופיה יהיב ליה לדידיה[[12]](#footnote-12)"? מבארים בעלי התוספות: "כיון דקנסא לרבו, חבלה נמי לרבו, דמה לי קטליה כולו ומה לי קטליה פלגא[[13]](#footnote-13)". תמה בפני יהושע: "אכתי מי דמי? בשלמא קטליה כוליה, דחיוב שלשים של עבד הוי קנס דאפילו אינו שוה אלא שקל נותן שלשים סלעים ולא מחייב אלא מגזירת הכתוב, א"כ יש לספק שהתורה זיכתה לאדון זה הקנס, אף על גב שאין לו עוד שום זכות ממון בזה העבד, מ"מ כיון דעדיין נקרא אדון לענין הגוף ממילא זכה בקנס מגזירת הכתוב. אבל בקטליה פלגא כגון בחובל או סימא עינו, שהחיוב הוא חמישה דברים וכולם ממון גמור לכל הפוסקים, זולת הרמב"ם ז"ל שסובר דנזק וצער הוי קנס כמו שאפרש בסמוך. וא"כ מהיכא תיתי יזכה בו הרב, כיון שאין לו עוד שום זכות ממון?". אכן, גם מכאן מוכיח הרב גוסטמן[[14]](#footnote-14) "דחבלה היא פרשה מיוחדת ואין לה שייכות לנזקין, שפיר.. לדמות חבלה לקנס".

אמנם, הסוגיה נשארה ללא הכרעה, ולפיכך פסק הרמב"ם:

"כל עבד שיצא לחירות ועדיין לא הגיע גט שחרור לידו אין לו קנס ואחרים שחבלו בו אינו יכול להוציא מהן לעצמו שעדיין לא גמר שחרורו ולא האדון יכול להוציא מהן שהרי לא נשאר לו בו קנין. לפיכך המפיל שן עבדו ואחר כך סימא עינו יוצא בשינו ואינו נותן לו דמי עינו, ואם תפש אין מוציאין מידו[[15]](#footnote-15)". אולם לכאורה סתירה יש בדבריו שבמקום אחר כתב:

"המפיל שן עבדו וסימא את עינו הרי יצא לחירות בשינו, ונותן לו דמי עינו. וכן כל כיוצא בזה. השגת הראב"ד: המפיל שן עבדו וכו' עד וכן כל כיוצא בזה. א"א דבריו סותרים זה את זה שכבר כתב בהלכות חובל ומזיק שאינו משלם לו דמי עינו אלא אם כן תפס[[16]](#footnote-16)". מציע הרב גוסטמן[[17]](#footnote-17): "מה דמדמה גמרא חבלה לקנס מיירי בחבלה דלא אפחתיה מכספיה, ובזה שייכא סברת התוספות 'מה לי קטליה כוליה ומה לי קטליה פלגא', וזהו ש..מספק אינו חייב לשלם. אבל באפחתיה מכספיה וודאי משלם לעבד[[18]](#footnote-18)".

לחזוק אוקימתא זו נעיין בהלכה הבאה: "מי שחציו עבד וחציו בן חורין שביישו אדם או ציערו או שנגחו שור וכיוצא באלו אם אירעו זה ביום של רבו- לרבו. ביום של עצמו- לעצמו[[19]](#footnote-19)". הלחם משנה שם מוכיח שמדובר בלא אפחתיה כספא, אלא שתמה שלא ביאר זאת הרמב"ם. אולם אם כדברינו, גם ההלכה הקודמת, שפטרה מספק מפיל שן מחוסר שחרור, דברה רק על נזק שאין בו פחת, ההלכה הבאה מהווה המשך טבעי. על פי דרכו של הלחם משנה, למדנו ש"לא רק חבלה דאדם באדם, אלא גם חבלה דשור באדם התשלומין הוא מפרשה מיוחדת של חבלה, דהא בלא אפחתיה מכספיה, לא שייכא כלל פרשת נזקין[[20]](#footnote-20)".

1. **השומה כעבד** במשנה נאמר שרואים אותו כעבד הנמכר בשוק. רש"י מבאר: "שהרי הזיקו והפסידו ממון זה, שאם היה נצרך היה מוכר עצמו בעבד **עברי**[[21]](#footnote-21)". אולם הרא"ש כתב: "רואין אותו כאילו הוא עבד **כנעני** נמכר בשוקא שהוא נמכר לעולם. אבל עבד עברי אין לו שומא להמכר לעולם להפסיד לו בשומא הזאת. שהרי היה יכול למכור את עצמו לשש ולאחר שיצא בשש ימכור עצמו שנית[[22]](#footnote-22)". רש"י הדגיש: 'והפסידו ממון זה', "לומר שגם הפסד חבלה מקרי היזק ממון ככל היזק ממון, וממילא לא שייך לשומו כעבד כנעני". וזה מסביר למה הדגיש רש"י: "לחייב על הצער אפילו במקום נזק, שאף על פי שנותן לו דמי ידו, אין פוטרין אותו מן הצער לומר: הואיל **וקנה ידו**, יש עליו לחתכה בכל מה שירצה[[23]](#footnote-23)". "אבל הרא"ש סובר דחבלה אין לה שום שייכות לנזקי ממון והיא פרשה מיוחדת.. ושפיר שייך לשומו בעבד כנעני[[24]](#footnote-24)".
2. **תם שהמית עבד** נאמר בתורה[[25]](#footnote-25) : (כח) וְכִֽי־יִגַּ֨ח שׁ֥וֹר אֶת־אִ֛ישׁ א֥וֹ אֶת־אִשָּׁ֖ה וָמֵ֑ת סָק֨וֹל יִסָּקֵ֜ל הַשּׁ֗וֹר וְלֹ֤א יֵאָכֵל֙ אֶת־בְּשָׂר֔וֹ וּבַ֥עַל הַשּׁ֖וֹר נָקִֽי: (כט) וְאִ֡ם שׁוֹר֩ נַגָּ֨ח ה֜וּא מִתְּמֹ֣ל שִׁלְשֹׁ֗ם וְהוּעַ֤ד בִּבְעָלָיו֙ וְלֹ֣א יִשְׁמְרֶ֔נּוּ וְהֵמִ֥ית אִ֖ישׁ א֣וֹ אִשָּׁ֑ה הַשּׁוֹר֙ יִסָּקֵ֔ל וְגַם־בְּעָלָ֖יו יוּמָֽת: (ל) אִם[[26]](#footnote-26)־כֹּ֖פֶר יוּשַׁ֣ת עָלָ֑יו וְנָתַן֙ פִּדְיֹ֣ן נַפְשׁ֔וֹ כְּכֹ֥ל אֲשֶׁר־יוּשַׁ֖ת עָלָֽיו:.. (לב) אִם־עֶ֛בֶד יִגַּ֥ח הַשּׁ֖וֹר א֣וֹ אָמָ֑ה כֶּ֣סֶף׀ שְׁלֹשִׁ֣ים שְׁקָלִ֗ים יִתֵּן֙ לַֽאדֹנָ֔יו וְהַשּׁ֖וֹר יִסָּקֵֽל: עולה מן הפסוקים ששור שהורג אדם נסקל. בעלים של שור תם פטור מלשלם, ושל מועד חייב. במקרה שנגח עבד כנעני, חייבים הבעלים שלושים שקלים:

"גזירת הכתוב הוא, בין שהוא שוה אלף זוז, בין שאינו שוה אלא דינר[[27]](#footnote-27)". תשלום זה, בוודאי קנס הוא ולא פיצוי, שהרי אין כל התייחסות לערך העבד. גם כאן, שור תם פטור. לדעת הרמב"ם, תם שהמית בן חורין, פטור אפילו מחצי דמיו, שאין דמים לבן חורין[[28]](#footnote-28). הוא מוסיף: "יראה לי, שאע"פ שהתם שהמית עבד או שפחה פטור מן הקנס שהוא שלשים סלע הקצוב בתורה, אם המית שלא בכוונה, משלם חצי דמי העבד או חצי דמי השפחה מגופו כאילו המית שור חבירו או חמורו[[29]](#footnote-29)". הראב"ד חולק, ומחייב תשלום דמים בכל מקרה, בבן חורין ובעבד, גם בהודאת עצמו. ניתן לומר, שלדעת הרמב"ם הורג כחובל, אינם נזקי ממונו. לפי הראב"ד "חבלה אינו דין מחודש, אלא הוא חלק מנזקי ממונו".

1. **הודאה** כתב הרמב"ם: "אם לא היו שם עדים כלל והוא אומר חבלת בי והודה מעצמו **פטור מן הנזק ומן הצער** וחייב בשבת ובושת וריפוי על פי עצמו, לפיכך אם כפר ואמר לא חבלתי נשבע שבועת הסת. השגת הראב"ד: הודה החובל וכו' פטור מן הנזק ומן הצער. א"א לא ידעתי למה פטור מאלו. ואולי יאמר מפני שצריך אומדנא" "ולמה משלם אדם שלשה דברים אלו על פי עצמו, שהשבת והריפוי ממון הוא **ואינו קנס**[[30]](#footnote-30)". גם כאן בפשט הדברים, נזק של חבלה לפי הרמב"ם הוא קנס, ומודה בקנס פטור, ולפי הראב"ד חייב[[31]](#footnote-31). אולם הדברים אינם כה פשוטים. המגיד משנה[[32]](#footnote-32) מקשה על ההתבוננות על נזק של חבלה כקנס, מכמה מקורות:
* "תני רב אושעיא, שלשה עשר אבות נזיקין: שומר חנם, והשואל, נושא שכר, והשוכר, **נזק..** תני ר' חייא, עשרים וארבעה אבות נזיקין: תשלומי כפל.. ורבי אושעיא מאי טעמא לא תני הני? בממונא קמיירי, **בקנסא לא קמיירי**... האונס והמפתה והמוציא שם רע דממונא הוא, ליתני! מה נפשך? אי נזק - תנא ליה.. **אי פגם - היינו נזק.** מה אית לך למימר? קנסא, **בקנסא לא קמיירי**[[33]](#footnote-33)". הרי שנזק, שהזכיר רבי אושעיא, ממון הוא ולא קנס.
* גם פגם, המושווה לנזק, שנינו לגביו: "האומר פתיתי את בתו של פלוני - משלם בושת ופגם על פי עצמו, ואין משלם קנס[[34]](#footnote-34)". וכן פוסק הרמב"ם[[35]](#footnote-35). הרב גוסטמן מבאר שיש להבדיל בין פגם של אונס לבין פגם של חובל, "דבחבלה אין להנחבל תביעה מדין ממון.. מה שאין כן במאנס ובמפתה האישה היא הבעלים על הפגם והצער שלה, ובידה למסור עצמה לבעלה.. ו.. הוא עניין ממוני..ושפיר משלם על פי עצמו[[36]](#footnote-36)".
* לגבי דיני ממונות בזמן הזה נאמר: "כי קא עבדינן שליחותייהו - בממונא, בקנסא לא עבדינן שליחותייהו. **אדם באדם דממונא הוא**, נעבד שליחותייהו[[37]](#footnote-37)"!
* מסיים המגיד משנה: "סוף דבר איני רואה מקום ישען בו הרב ז"ל.. ובודאי לאו קנס הוא נזק, שהרי אינו משלם יתר על מה שהזיק אלא כמה שהזיק".

מציע הרב גוסטמן: "בקושיה זו מתורצות כל שאר הקושיות.. כוונת הרמב"ם לומר.. שאין זה קנס **גמור**, אבל מ"מ אין זה גם ממון גמור.. שפרשה מחודשת היא פרשת חבלה ותשלומין מיוחדין בו מדין **עונש**.. ובממון כזה אין ההלכה דהודאת בעל דין כמאה עדים לחייבו על פי עצמו[[38]](#footnote-38)". ההשלכות להבדל בין הגדרה זו חדשה של עונש לבין קנס רגיל, הן שבעונש, הודה ואחרכך באו עדים יתחייב[[39]](#footnote-39), ואולי גם חוב כזה נשמט בשמיטת כספים, שכתב הרמב"ם: "**קנסות** של אונס ושל מפתה והמוציא שם רע אינם נשמטין[[40]](#footnote-40)". שינה מלשון המשנה[[41]](#footnote-41) 'האונס', "לומר לנו דרק הקנסות ממש.. אין משמטין, הא שאר החיובים שישנן באונס ומפתה, כגון נזק.. וודאי משמטין[[42]](#footnote-42)".

**ט.נזק ללא פחת** באמת מצינו לפי הרמב"ם תשלום נזק שאינו על פי הפחת הממוני. הגמרא מקשה מדוע האב מקבל תשלום על חבלות, הרי זה צער גופה, ומתרצת: "שפצעה בפניה[[43]](#footnote-43)" ,דאפחתה מכספא[[44]](#footnote-44)".

אולם הרמב"ם פוסק: "החובל בבת קטנה של אחרים, אם נזק הפוחת אותה מכספה הוא הרי הוא של אב.. נזק **שאינו פוחת אותה מכספה** הרי הוא שלה[[45]](#footnote-45)". וכן: "אפילו חסרו כשערה מעור בשרו חייב בחמשה דברים שהעור אינו חוזר אלא צלקת[[46]](#footnote-46)". תמה המגיד משנה: "דמשמע דלאו בכ"מ משלם נזק אלא במקום הנראה כגון פנים". ביאר הלחם משנה: "דיש שני מיני נזק, האחד שפחתה מכספה, והשני **אף על פי שאינו פוחתה מכספה** שאינו בפניה, מ"מ כיון שהוא מום בבשרה שנעשה צלקת, נזק מועט מיהא הוי. ועל נזק כי הא מתמה גמרא דכיון שאינו פוחתה מכספה, אמאי הוי של אביה? דאע"ג שזכתה התורה לאב למוכרה או לקדשה נזק כי האי דאינו פוחתה מכספה לא זכתה. ותירצו בדוחק שפצעה בפניה הוא דקאמר דהוי של אב, אבל נזק שאינו פוחתה מכספה לא הוי של אב". הרב גוסטמן[[47]](#footnote-47) תוהה כיצד נאמוד נזק כזה, שאין לשלם על עין אחת חצי ממה שמשלם מזיק שתי עיניים[[48]](#footnote-48), אלא הרבה פחות.

ט.**נזק כאיסור** כתב הש"ך: "כתב בתשו' מהר"א ן' ששון ס"ס קל"ט דבדיני היזק הגוף כגון קוטרא ובית הכסא וכה"ג **אין ראוי לומר בזה קים לי כפלוני, דהא הך מילתא דאיסורא הוא** שהרי אין כאן ממון רק איסורא. וגם בזה אני חוכך דמה בכך שהוא איסור, מכל מקום אם נחייבו לסלקנו הוה ליה הפסד ממון ושייך ביה שפיר המע"ה.. אף על גב שהיה **אפשר לחלק בין איסור שאינו מזיקו בגופו לאיסור שמזיקו בגופו**, מי הנביא שהגיד לנו לחלק בכך, ויותר נראה שהדין עם המוחזק ומצי למימר קים לי[[49]](#footnote-49)".

הרב גוסטמן מאמץ את גישת הרב ששון ואת ההצעה של הש"ך להבנת דרכו: "דהיזק שהזיקו בגופו אינו מפרשת נזקין, אלא היא פרשה מיוחדת ודמיא לדיני איסורין.. מהר"א ששון שמוכיח דינו מהא דאמרינן גרמא בנזקין אסור, ושם הרי אין חיוב ממון[[50]](#footnote-50)".

1. קונטרסי שיעורים לרב גוסטמן, שיעור כא תחילת אות ב. בלימודנו זה נעקוב אחרי דבריו, ולפיכך סתם הפניה לשיעור זה היא מכוונת, ותציין רק אות בדבריו. [↑](#footnote-ref-1)
2. דף י עמוד ב. [↑](#footnote-ref-2)
3. דף ד עמוד ב. מפורט מעט בדברי הרב המגיד המובאים בהמשך. אות ח. [↑](#footnote-ref-3)
4. שיטה מקובצת, גיליון דף ד עמוד ב. [↑](#footnote-ref-4)
5. מסכת בבא קמא דף פג עמוד ב. [↑](#footnote-ref-5)
6. כעין 'קים ליה בדרבה מיניה'. תלמוד ירושלמי פרק ח הלכה א. [↑](#footnote-ref-6)
7. מקף זה יוצר את הסבר ההווא אמינא. [↑](#footnote-ref-7)
8. ספרא אמור פרשה יד פרק כ. [↑](#footnote-ref-8)
9. הפירוש הראשון הוא שזהו גדר מיטב, לשלם בבעל חיים על פגיעה בחי. [↑](#footnote-ref-9)
10. אות ב. מקורו: "לנפש רוצח אי אתה לוקח כופר, אבל אתה לוקח **כופר** לראשי אברים שאין חוזרין". (דף פג עמוד ב). [↑](#footnote-ref-10)
11. כן הוא בפירוש המשניות הנדפס בגמרא. אולם בפרויקט השו"ת הנוסח הוא: "אם קטע ידו או רגלו הוא שחייב בחמשה **דברים** אלו". [↑](#footnote-ref-11)
12. מסכת גיטין דף מב עמוד ב. [↑](#footnote-ref-12)
13. תוספות שם ד"ה חבלי. [↑](#footnote-ref-13)
14. סוף אות ג. [↑](#footnote-ref-14)
15. רמב"ם הלכות חובל ומזיק פרק ד הלכה יא. [↑](#footnote-ref-15)
16. רמב"ם הלכות עבדים פרק ה הלכה יד. [↑](#footnote-ref-16)
17. אות ה. [↑](#footnote-ref-17)
18. הכסף משנה תירץ שמשלם כשכתב לו גט שחרור בין הפלת השן לפגיעה בעין. על זה תמה הרב גוסטמן אם כן מאי קמשמע לן, הוא בן חורין גמור. המגדל עוז הציע שמשלם כשהנזקים היו ברצף, שאי אפשר לשחרר פעמיים. הספק הוא במי שכבר יצא לחירות מחמת שינו , וסימא עינו בעודו מעוכב גט שחרור. [↑](#footnote-ref-18)
19. רמב"ם הלכות חובל ומזיק פרק ד הלכה יב. [↑](#footnote-ref-19)
20. אות ה. אמנם קשה על כך, שנאמר: "מה לי שור דאזיק שור, מה לי שור דאזיק אדם" (דף ד עמוד ב). לפי דברינו ישנו הבדל, כולל נפקא מינא כשלא אפחתיה מכספא. על כך מציע הרב גוסטמן בסיום הדברים, בעקבות הפני יהושע, שהגמרא היא רק אליבא דרב, שמונה בנזיקין תרי גווני אדם, ואם כן כבר למדנו מכך חילוק בין חבלה לסתם נזק, ואין צורך לשנותו בשור. [↑](#footnote-ref-20)
21. "דישראל אינו נישום כעבד כנעני" (קצות החושן סימן תכ אות א). הרב גוסטמן (אות א) מונה נפקא מינות אפשריות להבדל: עבד כנעני נמכר לעולם, בעבד כנעני מותר לעבוד עבודת פרך, מותר לומר לו 'עשה עמי ואיני זנך'. [↑](#footnote-ref-21)
22. רא"ש פרק ח סימן א. [↑](#footnote-ref-22)
23. רש"י שמות פרק כא פסוק כה. [↑](#footnote-ref-23)
24. אות ג. [↑](#footnote-ref-24)
25. שמות פרק כא. [↑](#footnote-ref-25)
26. " 'אם' זה- אינו תלוי.. זה משפטו, שישיתו עליו בית דין כופר" (רש"י). [↑](#footnote-ref-26)
27. רש"י שם. [↑](#footnote-ref-27)
28. שאין הלכה כרבה בדף מג. (מגיד משנה). גם מדברי התוספות (דף מא עמוד ב ד"ה נקי) עולה שאין חיוב דמים לתם. [↑](#footnote-ref-28)
29. רמב"ם הלכות נזקי ממון פרק י הלכה יד. [↑](#footnote-ref-29)
30. רמב"ם הלכות חובל ומזיק פרק ה, הלכות ו-ז. [↑](#footnote-ref-30)
31. אמנם הראב"ד הבין שנימוק הרמב"ם הוא שתשלומים אלו צריכים אומדנא. האריך בזה באות ו ואכמ"ל. [↑](#footnote-ref-31)
32. הלכות חובל ומזיק פרק ה הלכה ו. [↑](#footnote-ref-32)
33. דף ד עמוד ב - ה עמוד א. [↑](#footnote-ref-33)
34. מסכת כתובות דף מא עמוד א. [↑](#footnote-ref-34)
35. הלכות נערה בתולה פרק ב הלכה יב. [↑](#footnote-ref-35)
36. אות י. [↑](#footnote-ref-36)
37. דף פד עמוד ב. [↑](#footnote-ref-37)
38. אות ז. [↑](#footnote-ref-38)
39. רמב"ם הלכות חובל ומזיק פרק ה הלכה ו. [↑](#footnote-ref-39)
40. רמב"ם הלכות שמיטה ויובל פרק ט הלכה יב. [↑](#footnote-ref-40)
41. מסכת שביעית פרק י משנה ב. [↑](#footnote-ref-41)
42. אות ד. [↑](#footnote-ref-42)
43. מסכת כתובות דף מג עמוד ב. [↑](#footnote-ref-43)
44. רש"י. [↑](#footnote-ref-44)
45. רמב"ם הלכות חובל ומזיק פרק ד הלכה יד. [↑](#footnote-ref-45)
46. רמב"ם הלכות חובל ומזיק פרק ב הלכה ו. [↑](#footnote-ref-46)
47. סוף אות ד [↑](#footnote-ref-47)
48. על פי תוספות פה עמוד ב ד"ה רואין. [↑](#footnote-ref-48)
49. תקפו כהן סימן קכז. [↑](#footnote-ref-49)
50. אות ב. [↑](#footnote-ref-50)